***ХАТЫЖЫН***

*Корань* ***Хат*** *– можа ўказваць як на*

 *адзіночны дом, жытло, так і*

*на некалькі жылых пабудоў і*

 *нават цэлае пасяленне.*

 *Хатыжын*- былая вёска ў Наваельненскім сельскім Савеце. Знаходзілася за 25 кіламетраў на паўднёвы захад ад Краснаполля.

 На поўдзень вёска межавала з лесам, на поўнач вёскі праходзіць меліярацыйны канал, злучаны з ракой Будзянка (прыток р. Кляпінка).

Транспартныя сувязі па шашы на Краснаполле праходзілі праз вёску.

Пачыналася гісторыя вёскі Хатыжын у 1920-я гады з асобных хат , якія былі пабудаваны ў лясной мясцовасці перасяленцамі з суседніх вёсак. Мела Т-падобную планіроўку. Ад цэнтра кароткай, прамалінейнай вуліцы мерыдыяльнай арыентацыі адыходзіла на захад, перпендыкулярна, другая прамалінейная вуліца.

У 1930-х гадах у вёсцы арганізоўваецца калгас “Шлях камуны”, які першапачаткова аб’ядноўваў 6 гаспадарак. Пасля ўзбуйнення гаспадарак Хатыжын увайшоў у склад калгаса “Парыжская камуна”.

У гады Вялікай Айчыннай вайны вёска была акупіравана. Вызвалена 30 верасня 1943 года. 38 жыхароў вёскі ўдзельнічалі ў баях супраць нямецка-фашысцкіх захопнікаў, 24 з іх загінулі.

У 1986 годзе ў вёсцы налічваліся 32 гаспадаркі і пражывала 60 жыхароў.

Пасля катастрофы 1986 года на Чарнобыльскай атамнай электрастанцыі вёска была адселена ў сувязі з радыяцыйным забруджаннем.